Diari Oficial de la Generalitat Valenciana


Sumari del DOGV 6523, del 18-05-2011 (2011/5620)

ORDRE 4/2011, de 12 de maig, de la Conselleria de Benestar Social, per la qual es regulen i convoquen les ajudes Dona Empresa, dirigides a fomentar l'activitat empresarial de les dones de la Comunitat Valenciana en el marc de les polítiques d'igualtat d'oportunitats del Consell.
---------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6523

Data del DOGV
:   18-05-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/5620


Data del document
:   12-05-2011

Organisme emissor
:   Conselleria de Benestar Social

Tipus de document
:   Ordre

Correcció d'errades

Anàlisi jurídica

 Descriptors 

:   * ajuda pública

ORDRE 4/2011, de 12 de maig, de la Conselleria de Benestar Social, per la qual es regulen i convoquen les ajudes Dona Empresa, dirigides a fomentar l'activitat empresarial de les dones de la Comunitat Valenciana en el marc de les polítiques d'igualtat d'oportunitats del Consell. [2011/5620]
La Direcció General de la Dona i per la Igualtat és el centre directiu a què correspon elaborar, promoure i executar les mesures necessàries per a fer efectiu el dret d'igualtat de tracte i d'oportunitats entre dones i hòmens de la Comunitat Valenciana, amb independència de la seua circumstància o condició, i promoure la seua participació en totes les esferes de la vida política, civil, laboral, econòmica, social i cultural.
Un dels àmbits prioritaris on és necessari incrementar els esforços és en l'àmbit empresarial, pilar bàsic d'intervenció, per la qual cosa és ací on s'han de centrar els esforços, especialment en una conjuntura com l'actual en què de forma coordinada cal treballar pel creixement i l'ocupació.
En virtut de les facultats conferides pel Decret 193/2010, de 26 de novembre, del Consell, pel qual s'aprova el Reglament Orgànic i Funcional de la Conselleria de Benestar Social, l'article 47.11 del Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat, i l'article 28 de la Llei 5/1983, de 30 de desembre, del Consell,
ORDENE
Article 1. Objecte
Les subvencions Dona Empresa van dirigides a dones que hagen creat una societat, siga quina siga la forma jurídica que adopten, o que s'hagen constituït com a treballadores autònomes, amb l'objecte de fomentar la inserció laboral i l'activitat empresarial femenina en l'àmbit territorial de la Comunitat Valenciana i ajudar-los a superar els obstacles inicials de la seua activitat.
Article 2. Bases
Aprovar les bases per les quals es regix esta convocatòria, incloses com a annex I de la present ordre, i els annexos i documents corresponents a la sol·licitud de les ajudes.
Article 3 Finançament
Les ajudes convocades se sufragaran a càrrec de la línia T6460, «Dona Empresa» del programa pressupostari 323.10, Promoció de la Dona, del pressupost de despeses de la Generalitat per a l'exercici 2011, per import global màxim de cent quaranta mil euros (140.000,00 €).
DISPOSICIONS FINALS
Primera. Desplegament
S'autoritza la subsecretària de la Conselleria de Benestar Social i a la directora general de la Dona i per la Igualtat perquè, en l'àmbit de les seues competències, adopten les mesures necessàries per al desplegament i aplicació d'esta ordre.
Segona. Entrada en vigor
La present ordre entrarà en vigor l'endemà de la seua publicació en el Diari Oficial de la Comunitat Valenciana.
Tercera. Recursos
Esta ordre, que posa fi a la via administrativa, podrà ser recorreguda potestativament en reposició o bé directament podrà interposar-se recurs contenciós administratiu en els terminis i davant els òrgans que s'indiquen a continuació:
a) El recurs de reposició haurà d'interposar-se davant de qui ostente la titularitat de la Conselleria de Benestar Social, en el termini d'un mes a comptar des de l'endemà de la seua publicació.
b) El recurs contenciós administratiu haurà d'interposar-se davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua publicació.
València, 12 de maig de 2011
La consellera de Benestar Social,
ANGÉLICA SUCH RONDA
Annex I
Bases
Primera. Objecte i àmbit
És objecte de la present ordre la convocatòria d'ajudes destinades a fomentar l'activitat empresarial de dones que hagen creat una societat, siga quina siga la forma jurídica que adopten, o que s'hagen constituït com a treballadores autònomes, a fi d'ajudar-los a superar els obstacles inicials de la seua activitat econòmica, sempre que esta es desplegue en l'àmbit de la Comunitat Valenciana.
Segona. Naturalesa de les ajudes
1. Les ajudes previstes en la present ordre tindran la naturalesa jurídica de subvencions públiques.
2. Les ajudes concedides en virtut d'esta ordre no necessiten notificar-se a la Comissió Europea, per no reunir tots els requisits de l'apartat 1 de l'article 107.1 del TFUE, atés que les ajudes s'acullen a la regla de minimis i pel seu import no suposen un falsejament de la competència que afecte els intercanvis comercials entre els estats membres, i per tant, estan sotmeses al Reglament CE 1998/2006 de la Comissió, de 15 de desembre, relatiu a l'aplicació dels articles 87 i 88 del Tractat, a les ajudes de minimis, publicat en el DOCE de 28 de desembre de 2006.
3. Les ajudes no podran concedir-se a empreses dels sectors següents:
a) Pesca i agricultura segons es preveuen en el Reglament (CE) núm. 104/2000 del Consell.
b) Producció primària dels productes agrícoles que figuren en la llista de l'annex I del Tractat.
c) Transformació i comercialització dels productes agrícoles que figuren en la llista
de l'annex I del Tractat en els casos següents:
c.1) Quan l'import de l'ajuda es determine en funció del preu o de la quantitat dels esmentats productes adquirits a productors primaris o comercialitzats per les empreses interessades.
c.2) Quan l'ajuda depenga que es repercutisca totalment o parcialment sobre els productors primaris (agricultors).
d) Activitats relacionades amb l'exportació a tercers països o estats membres, és a dir l'ajuda vinculada directament a les quantitats exportades, a la creació i funcionament d'una xarxa de distribució o a altres despeses d'explotació vinculades a l'activitat d'exportació.
e) Ús de béns nacionals amb preferència sobre els béns importats.
f) Carbó, segons es definix en el Reglament (CE) núm.1407/2002.
g) Adquisició de vehicles de transport de mercaderies per carretera concedida a empreses que realitzen per compte d'altri operacions de transport de mercaderies per carretera.
h) A empreses en crisi.
Les empreses en crisi es definixen en l'apartat 7 de l'article 1 de Reglament (CE) núm. 800/2008 de la Comissió de 6 d'agost de 2008.
4. L'ajuda total de minimis concedida no pot excedir de 200.000 euros en un període de tres exercicis fiscals. Quan l'empresa opere en el sector de transport per carretera l'import màxim aplicable serà de 100.000 euros.
Tercera. Beneficiàries
Podran ser beneficiàries de les subvencions regulades en la present convocatòria totes les dones treballadores autònomes i les societats constituïdes per dones que complisquen els requisits següents:
a) Que hagen iniciat la seua activitat econòmica en el període comprés entre l'1 de gener de 2011 i la data de finalització del termini de presentació de sol·licituds.
Als efectes del còmput d'este termini es tindrà en compte la data d'entrada en el registre de l'alta en l'impost d'activitats econòmiques. En el cas que hi haja diverses altes, es tindrà en consideració la de l'activitat principal que coincidirà amb aquella per a la qual s'ha sol·licitat la subvenció.
En els casos d'exempció d'alta d'este impost que preveu la Llei 51/2002, de 27 de desembre, de reforma de la Llei 39/1998, de 28 de desembre, Reguladora de les Hisendes Locals, es tindrà en compte per a computar la data d'inici de l'activitat, la data d'entrada en el registre que conste com a tal en la declaració censal.
b) Que s'hagen donat d'alta en el règim corresponent de la Seguretat Social o en el que legalment o estatutàriament li corresponga en el període comprés entre l'1 de gener de 2011 i la data de finalització del termini de presentació de sol·licituds.
c) Que no estiguen sotmeses en alguna de les prohibicions assenyalades en l'article 13 de la Llei 38/2003, de 17 de novembre, General de Subvencions, i del compliment d'obligacions de reintegrament de subvencions que, si és el cas, se li hagueren exigit.
d) En el cas de les dones que hagen constituït societats o comunitats de béns, només podran presentar-se aquelles que, a la data de publicació d'esta convocatòria, disposen d'una plantilla inferior a 50 persones treballadores i que, a més, complisquen conjuntament els requisits següents:
- Que treballen totes les sòcies directament i personalment en esta des del moment de la constitució.
- Que l'administració siga exercida per dones sòcies.
- Que el 100% del capital social estiga subscrit per dones.
Quarta. Import màxim de les ajudes i despeses subvencionables
1. La quantia de cada subvenció serà d'un màxim de 3.000 euros per beneficiària, entenent per tal tant la dona treballadora autònoma com la societat constituïda per dones.
2. Les despeses susceptibles de subvenció, exclòs l'IVA, seran les que s'hagen efectuat per la sol·licitant des de l'1 de gener de 2011 fins a la data de presentació de la sol·licitud.
3. Les esmentades despeses hauran d'estar directament relacionades amb l'activitat subvencionada i ser indispensables per a la seua adequada preparació o execució i correspondre a alguna de les categories següents:
a) Constitució i posada en marxa.
- Taxes
- Despeses notarials i registrals
- Gestoria
- Depeses relatives a informes o projectes tècnics preceptius per a l'obtenció de la corresponent llicència d'obertura de l'activitat subvencionada.
b) Lloguer i traspàs de locals destinats a l'activitat.
c) Cànon de franquícia.
d) Quotes de col·legiació.
e) Costos de Seguretat Social.
f) Publicitat (rètols, targetes de visita, pàgina web i altres d'anàlegs).
g) Programari.
4. Queden exceptuats expressament els impostos, les assegurances, les despeses de finançament (avals, fiances, dipòsits, hipoteques, préstecs, interessos, etc.), despeses d'inversió d'immobilitzat material i les arreplegades en l'article 31.7 de la Llei 38/2003, de 17 de novembre, General de Subvencions.
5. L'acreditació de les despeses que s'ha de justificar s'efectuarà per mitjà de la presentació de les factures efectivament pagades, o documents comptables de valor probatori equivalent, esteses a nom de la titular o de la societat les titulars del qual sol·liciten la subvenció.
Serà necessari per a determinats tipus de despesa aportar, a més de les factures o justificants de pagament, la documentació següent:
a) Per a justificar les despeses de lloguer de locals: fotocòpia compulsada del contracte de lloguer.
b) Per a justificar les despeses de traspàs de local: fotocòpia compulsada del contracte de traspàs.
c) Per a justificar les despeses de franquícia: fotocòpia compulsada del contracte de franquícia.
6. La documentació justificativa haurà de ser original o fotocòpia compulsada.
Cinquena. Presentació i termini de sol·licituds
1. La sol·licitud es presentarà en la Direcció General de la Dona i per la Igualtat (carrer de Nàquera, núm. 3, 46761 València) o en qualssevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
2. La sol·licitud de la subvenció es formalitzarà a nom de la titular de l'activitat, de la societat o comunitat de béns o de representant legal (persona que posseïx un poder notarial per a sol·licitar subvencions davant l'administració en nom d'una altra persona). Es presentarà en model normalitzat que figura com annex II d'esta ordre.
En el cas que es presente la sol·licitud en una oficina de Correus, haurà de fer-se en sobre obert perquè siga datada i segellada per l'oficina de correus abans de ser certificada.
3. El termini de presentació de les sol·licituds serà d'un mes comptat des de l'endemà de la publicació d'esta ordre en el Diari Oficial de la Comunitat Valenciana.
Sisena. Sol·licitud i documentació
1. La sol·licitud haurà d'anar acompanyada de la següent documentació, de la qual es presentarà original i, si és el cas, còpia per a la seua compulsa:
a) Autorització expressa a la Conselleria de Benestar Social, que es farà constar en l'apartat D de la sol·licitud (annex II), perquè d'acord amb el que disposa l'article 6 de la Llei Orgànica 15/1999, de 13 de desembre, de Protecció de Dades de Caràcter Personal, i la resta de normativa aplicable, puga accedir a les seues dades personals que es troben en poder dels fitxers del Sistema de Verificació de Dades d'Identitat, de les Administracions Tributàries i de la Seguretat Social, a l'únic efecte de verificar el compliment dels requisits i condicions necessaris per a gaudir de les ajudes de la present convocatòria.
En cas de no donar eixa autorització s'haurà de presentar original i còpia per a la seua compulsa del document acreditatiu d'identitat de la sol·licitant, de l'alta en l'impost d'activitats econòmiques, certificats positius de l'AEAT, de la Conselleria d'Economia, Hisenda i Ocupació i de la Tresoreria General de la Seguretat Social, expressius d'estar al corrent en el compliment de les obligacions fiscals i amb la Seguretat Social.
En el cas d'exempció d'alta en l'impost d'activitats econòmiques, es presentarà l'alta de la declaració censal de l'activitat per la qual se sol·licita la subvenció.
b) Alta de la titular i de totes les sòcies en el règim especial de treballadors autònoms de la Seguretat Social (REPTA), o en el d'aquell que legal o estatutàriament els corresponga.
c) Si hi ha persones contractades per compte d'altri, fotocòpia compulsada del contracte o contractes de treball.
d) En el cas de societats i comunitats de béns es presentarà, a més:
- Escriptura pública o contracte privat de constitució de la societat, inscrit en el Registre Mercantil i, si és el cas, escriptures o contractes de modificació, sempre que afecten el capital social, a les sòcies o a l'administració.
- Relació nominal de totes les dones que componen la societat.
- Quan es tracte de societats civils o comunitats de béns, només s'exigirà la presentació de la seua inscripció en el Registre Mercantil quan s'aporten béns immobles o drets reals, d'acord amb el que establix l'article 1667 del Codi Civil.
- Declaració expressa indicant en termes percentuals els compromisos d'execució assumits per cada membre, i també el percentatge de la subvenció a aplicar a cada una d'elles, de conformitat amb l'article 11.3 de la Llei 38/2003, de 17 de novembre, General de Subvencions.
e) Declaració responsable de l'existència d'altres subvencions o ajudes, nacionals o internacionals, sol·licitades o concedides o, si és procedent, de la seua inexistència.
f) Declaració expressa que la sol·licitant no està sotmesa en alguna de les prohibicions assenyalades en l'article 13 de la Llei 38/2003, de 17 de novembre, General de Subvencions, ni en el compliment d'obligacions de reintegrament de subvencions que, si és el cas, se li hagueren exigit, segons consta en l'apartat D del annex II d'esta ordre.
g) Despeses d'inici de l'activitat i memòria descriptiva segons el model de l'annex III.
h) Documents justificatius de les despeses subvencionables realitzades, segons la base quarta.
i) Dades de la domiciliació bancària, segons el model que s'inclou en la present ordre com «Fitxa de manteniment de tercers».
j) Declaració responsable referida a les ajudes subjectes a la regla de minimis rebudes durant els últims tres anys, comptats des de la primera ajuda obtinguda, amb indicació de l'import, organisme, data de concessió i règim d'ajudes en què s'empara, o, si és el cas, declaració responsable de no haver-ne rebut cap, segons el model que s'inclou en la present ordre com a document «Declaració d'ajudes minimis».
2. Quan la sol·licitud no reunisca els requisits establits en la present ordre, no s'emplenen correctament els seus apartats, o no s'acompanye la documentació, que haurà de ser veraç en tot el seu contingut, i que d'acord amb la mateixa ordre resulte exigible, de conformitat amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es requerirà a les persones interessades perquè, en un termini de 10 dies, esmenen la falta o acompanyen els documents preceptius, amb indicació que, si així no ho fan, se'ls tindrà per desistides de la seua petició, prèvia resolució, que haurà de ser dictada en els termes que preveu l'article 42 de l'esmentada llei. En este supòsit el òrgan instructor elevarà la corresponent proposta de resolució a la directora general de la Dona i per la Igualtat, que resoldrà.
Setena. Valoració de les sol·licituds
1. La concessió de les ajudes es realitzarà per mitjà de concurrència competitiva, entenent per tal aquella que, imputada a un mateix crèdit pressupostari, preveu una eventual pluralitat de sol·licituds i la comparació, en un únic procediment de les esmentades sol·licituds entre si, d'acord amb els criteris establits en la present convocatòria, estimant les sol·licituds a què s'haja atorgat major valoració, adjudicant les ajudes amb el límit fixat en la base quarta d'esta convocatòria, fins que s'extingisca el crèdit pressupostari.
2. En el cas d'empat de la puntuació, els criteris a emprar a l'efecte de determinar l'ordre de les beneficiàries seran:
a) En primer lloc, l'ordre de la data de presentació de la sol·licitud en els registres i oficines arreplegats en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, si bé en el supòsit de resultar necessària l'esmena de la sol·licitud, la data a tindre en compte serà aquella en què es presente la documentació que esmene la sol·licitud inicial.
b) En segon lloc, l'acreditació amb anterioritat a la publicació de la present convocatòria, d'ocupar major percentatge de persones treballadores amb discapacitat en relació amb les corresponents plantilles, de conformitat amb el que establix l'article 6 del Decret 279/2004, de 17 de desembre, pel qual es regulen mesures en els procediments de contractació administrativa i concessió de subvencions per al foment de l'ocupació de persones amb discapacitat. En este supòsit es requerirà a les sol·licitants empatades perquè acrediten este extrem.
c) En tercer lloc, se seguirà el criteri de l'ordre alfabètic de les dades que identifiquen la persona sol·licitant que figuren en la sol·licitud.
3. Tota sol·licitud estarà subjecta a valoració a càrrec d'una comissió, que es constituirà a este efecte i que avaluarà les sol·licituds per mitjà de l'aplicació dels criteris següents.
a) Tractar-se d'activitats relacionades amb algun dels sectors següents.
- Conciliació de la vida personal, familiar i laboral (servicis a persones dependents), 4 punts.
- Comerç i hostaleria, 3 punts.
- Activitats professionals, 2 punts.
- Altres sectors, 1 punt.
b) Memòria descriptiva de l'activitat empresarial (segons model de l'annex III), fins a 6 punts.
c) Recursos humans
- Nombre de persones treballadores contractades per compte d'altri:
- 1 persona contractada, 2 punts
- 2 persones contractades, 4 punts
- 3 o més persones contractades, 6 punts
- Nombre de dones que constituïxen l'empresa
- 1 dona, 2 punts
- 2 dones, 4 punts
- 3 o més dones, 6 punts
A l'efecte d'esta orde es definixen els servicis a persones dependents com els següents: guarderies, assistència o atenció en residències o centres especials a persones majors o amb minusvalideses, suport extraescolar a menors amb dificultats, ajuda a domicili, educació i atenció a la infància fora de l'horari escolar, sistemes de desplaçament i/o acompanyament a la infància, persones majors o amb minusvalideses.
4. Examinades i valorades les sol·licituds d'aquelles participants que reunisquen els requisits exigits en la present ordre, la comissió de valoració podrà fixar una puntuació mínima a partir de la qual s'obtindrà l'ajuda.
5. Excepcionalment, per raons d'interés públic, la comissió de valoració podrà realitzar propostes que excedisquen dels criteris establits, quan concórreguen circumstàncies extraordinàries degudament acreditades en l'expedient.
Huitena. Comissió de valoració
1. La comissió de valoració estarà composta per:
a) La persona que posseïsca la titularitat de la Direcció General de la Dona i per la Igualtat, o persona en qui delegue, que actuarà com a president o presidenta.
b) Un persona representant de la Direcció General de la Dona i per la Igualtat, que actuarà com a secretari o secretària de la comissió.
c) El cap o la cap del Servici de Gestió de Programes de la Direcció General de la Dona i per la Igualtat o persona en qui delegue.
d) Una persona representant de cada una de les unitats de Dona de les direccions territorials de la Conselleria de Benestar Social d'Alacant, Castelló i València.
2. La identitat de les persones que componen la comissió de valoració es farà pública en el tauler d'anuncis de la Direcció General de la Dona i per la Igualtat amb anterioritat a l'expiració del termini de presentació de sol·licituds.
Novena. Tramitació, resolució i recursos
1. El procediment s'instruirà per la Direcció General de la Dona i per la Igualtat, que podrà demanar de la sol·licitant l'aportació addicional d'altres documents o dades aclaridores que s'estimen necessàries per a resoldre sobre la sol·licitud presentada.
2. Posteriorment, la comissió de valoració, elevarà proposta o propostes motivades de resolució a la directora general de la Dona i per la Igualtat, qui resoldrà per delegació efectuada per Resolució de 27 de febrer de 2009 (DOCV núm. 5967, de 04.03.2009), del conseller de Benestar Social i vicepresident tercer del Consell, sobre delegació de l'exercici de competències en determinats òrgans de la Conselleria.
3. El termini màxim per a resoldre i notificar serà de sis mesos comptats a partir de l'endemà de l'acabament del termini de presentació de sol·licituds.
4. Transcorregut el termini establit sense que s'haja dictat i notificat resolució expressa, es podrà entendre desestimada la sol·licitud d'acord amb el que preveu l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i això sense perjudici de l'obligació legal de resoldre sobre la petició presentada.
5. Les resolucions es notificaran a les persones interessades en els termes que preveu l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. La resolució de concessió de les ajudes fixarà expressament la quantia concedida i incorporarà, si és el cas, les condicions, obligacions i determinacions accessòries a què haja de subjectar-se la beneficiària d'esta.
6. Contra la resolució per delegació de la present convocatòria, que posarà fi a la via administrativa, podrà interposar-se recurs potestatiu de reposició en el termini d'un mes davant la consellera de Benestar Social, d'acord amb el que disposa els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o directament recurs contenciós-administratiu en el termini de dos mesos a partir de l'endemà de la notificació, davant la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que disposen els articles 10 i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjudici que puga interposar-se qualsevol altre recurs que s'estime pertinent.
7. Tota alteració de les condicions tingudes en compte per a la concessió de la subvenció podrà donar lloc a la modificació de la resolució inicial.
Deu. Publicitat i difusió
Es donarà publicitat de les subvencions concedides d'acord amb el que establix l'article 18 de la Llei 38/2003, de 17 de novembre, General de Subvencions.
Onze. Pagament i justificació de les subvencions
Una vegada notificada la resolució de concessió, la Direcció General de la Dona i per la Igualtat efectuarà la proposta de pagament per l'import de la subvenció concedida, sempre que s'haja acreditat la situació de trobar-se al corrent en el compliment de les seues obligacions tributàries amb l'Agència Estatal d'Administració Tributària (AEAT) i amb la Hisenda de la Generalitat, i de les seues obligacions amb la Seguretat Social.
En el cas que dos o més dones constituïsquen una societat o comunitat de béns, les sòcies treballadores o comuneres hauran d'obrir un compte a nom de totes elles per a efectuar el pagament de la subvenció concedida.
Dotze. Obligacions de les beneficiàries
Les beneficiàries de les ajudes estan obligades a:
a) Facilitar a la Direcció General de la Dona i per la Igualtat les tasques de seguiment i control.
b) Acreditar davant la Direcció General de la Dona i per la Igualtat la realització de l'activitat i el compliment dels requisits i condicions que determinen la concessió o el gaudi de l'ajuda, en la forma en què es determina en la present ordre.
c) Comunicar a la Direcció General de la Dona i per la Igualtat l'obtenció d'ajudes per a la mateixa finalitat procedent de qualssevol administracions o ens públics.
d) Comunicar a la Direcció General de la Dona i per la Igualtat, per a la seua autorització, en el cas que procedisca, qualsevol modificació que afecte el desplegament i execució de l'objecte de subvenció, i també els canvis de domicili o de contacte que es produïsquen tant durant la tramitació com en els sis mesos posteriors a la data de la resolució de concessió.
e) Complir quantes obligacions es troben previstes per al règim de subvencions i ajudes públiques, que siguen aplicables a la present ordre, de conformitat amb el que disposa la Llei 38/2003, de 17 de novembre, General de Subvencions, en el text refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell, i en altres legislació concordant i d'aplicació.
Tretze. Minoració i reintegrament de les ajudes
1. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats nacionals o internacionals podrà donar lloc a la modificació de la resolució de concessió o minoració de les ajudes.
2. L'incompliment per l'entitat beneficiària de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació, la falta de justificació de l'acció i les altres causes previstes en l'article 37 de la Llei 38/2003, de 17 de novembre, General de Subvencions, donarà lloc a la incoació, per l'òrgan competent per a la concessió de les ajudes, del corresponent procediment, que podrà finalitzar, si és el cas, amb la modificació de la resolució i l'obligació de reintegrar totalment o parcialment les quantitats indegudament percebudes i l'interés de demora.
3. Les quantitats que s'hagen de reintegrar tindran la consideració d'ingressos de dret públic, als efectes del procediment aplicable per a la seua cobrança.
Catorze. Incompatibilitat
L'obtenció d'estes subvencions és incompatible amb la de qualsevol altra subvenció que tinga el mateix objecte. Si resulta beneficiària de qualsevol altra ajuda incompatible, haurà de presentar l'oportuna renúncia.